Paasfees: Bybelstudie tydens afsondering | Maroela Media
Ds. Hannes Grobler van die NG-gemeente Witbank-vallei skryf:
Terwyl ons in 'n afsonderingstydperk is, is ons ook in die lydenstyd van die kerkjaar. Dit is die ideale tyd vir jou en jou gesin om huisgodsdiens te hou. Hier is drie teksgedeeltes waaroor jy dié week kan nadink.
Mat 27:46 – Teen drieuur het Jesus hard uitgeroep: "Eli, Eli, lemá sabagtani?" Dit is: My God, My God, waarom het U My verlaat?
Gal 3:13 – Christus het ons losgekoop van die vloek wat die wet meebring, deur in ons plek 'n vervloekte te word. Daar staan naamlik geskrywe: "Vervloek is elkeen wat aan 'n hout opgehang is."
Gal 3:10 – Maar almal wat staatmaak op die onderhouding van die wet, val onder die vloek, want daar staan geskrywe: "Daar rus 'n vloek op elkeen wat nie stiptelik alles doen wat in die boek van die wet geskrywe staan nie."
Die sleutel om die uitroep van Jesus aan die kruis te verstaan is in Gal 3:13.
Om 'n vervloekte te wees, is om verwyder van God te wees. Om nie meer in sy teenwoordigheid te mag wees nie. Dit is om afgesny te wees van die gawes van God. Aan die kruis was Jesus vervloek. Dit het gebeur omdat Hy daar die Jode as verbondsverbrekers verteenwoordig het. Hulle het onder die vloek gekom weens hul ongehoorsaamheid aan God. Jesus het daardie vloek op Homself geneem. As Lam van God, Sondedraer, was Hy afgesny van die teenwoordigheid van God.
Jesus het aan die kruis ervaar wat dit is om deur God verlaat te word. Hy het dit in ons plek ervaar. God het sy rug op Jesus gedraai en Hom afgesny van die seën van God, van die versorging van God, van genade en vrede.
God is te heilig om maar net te kyk na ongeregtigheid. God die Vader het sy rug op sy Seun gedraai. Hom vervloek tot die hel, terwyl Hy aan die kruis gehang het. Dit was die Seun se " neergedaal ter helle." Hier het die toorn van God teen Jesus gewoed. Sy uitroep was die uitroep van iemand wat deur God vervloek is. Vir ons. Het jy 'n idee watter prys vir jou betaal is?
Deel van: Só sê die lesers, Stiltetyd
Here met my mens verstand is dit soveel om in te neem….ek staan verwonderd by die kruis dat U my God tot die uiterste gegaan het sodat ek vrygekoop kan word….Ewig Onbegryplik Wese